DA Den Europæiske Unions Tidende C 57/7

Høringskonsulentens endelige rapport i sag COMP/38.432 — Videobånd til erhvervsbrug

(i henhold til artikel 15 og 16 i Kommissionens afgørelse 2001/462/EF, EKSF af 23. maj 2001 om høringskonsulentens kompetenceområde under behandlingen af visse konkurrencesager — EFT L 162 af 19.6.2001, s. 21)

(2008/C 57/06)

Beslutningsudkastet giver anledning til følgende bemærkninger:

Indledning

I maj 2002 udførte Kommissionen inspektioner i lokaler, der tilhørte virksomheder i koncernerne Sony, Fuji og Maxell i fem medlemsstater. I kølvandet på disse inspektioner blev der indgivet ansøgninger om bødenedsættelse, og Kommissionen foretog yderligere undersøgelser. Kommissionen traf den foreløbige konklusion, at Fuji, Maxell og Sony drøftede og indgik aftaler og/eller deltog i samordnet adfærd i strid med EF-traktatens artikel 81 og EØS-aftalens artikel 53 med henblik på at øge og opretholde eller stabilisere prisen på to formater inden for videobånd til erhvervsbrug, Betacam SP og Digital Betacam i EØS, og at de desuden udvekslede oplysninger for at lette og/eller overvåge gennemførelsen heraf helt fra den 23. august 1999 og i hvert fald indtil den 16. maj 2002.

Klagepunktsmeddelelsen og svarfrist

Kommissionen indledte proceduren den 8. marts 2007 og vedtog en klagepunktsmeddelelse. Klagepunktsmeddelelsen var rettet til Sony France SA og dets moderselskaber Sony Europe Holding BV og Sony Corporation (herefter samlet benævnt »Sony«), FUJIFILM Recording Media GmbH og dets moderselskaber FUJIFILM Corporation og FUJIFILM Holdings Corporation (herefter samlet benævnt »Fuji«) og Maxell Europe Limited og dets moderselskab Hitachi Maxell Limited (herefter samlet benævnt »Maxell«).

Adressaterne modtog klagepunktsmeddelelsen mellem den 13. og den 16. marts 2007 med en svarfrist på to måneder. Efter at have modtaget begrundede ansøgninger bevilgede jeg en forlængelse af fristen for Fuji og Sony indtil henholdsvis den 16. og den 21. maj 2007. Alle parter afgav deres svar inden fristens udløb

Aktindsigt

Parterne fik indsigt i Kommissionens sagsakter i form af CD-ROMMER, som de modtog sammen med klagepunktsmeddelelsen. Ingen af parterne har over for mig tilkendegivet, at der var problemer med aktindsigten.

Maxells anmodning om bødenedsættelse

Den 10. april 2007 ansøgte Maxell om bødenedsættelse efter betingelserne i samarbejdsmeddelelsen fra 2002 (1), som blev sendt til de andre parter.

Den mundtlige høring

Den 12. juni 2007 blev der afholdt mundtlig høring i sagen. Alle adressaterne for beslutningen deltog i den mundtlige høring og fremlagde deres synspunkter.

Beslutningsudkast

I beslutningsudkastet har Kommissionen udtalt en positiv vurdering af Maxells ansøgning om bødenedsættelse, hvoraf det fremgår, at Maxells svar i væsentlig grad modsvarede vurderingen af fakta, og den har nedsat den bøde, Maxell ellers ville være blevet pålagt.

Dette beslutningsudkast er Kommissionens første beslutning, hvor bøderetningslinjerne fra 2006 (2) anvendes.

Det beslutningsudkast, der forelægges Kommissionen, omfatter udelukkende de klagepunkter, som parterne har haft mulighed for at fremsætte bemærkninger til.

Jeg konkluderer, at parternes ret til at blive hørt i denne sag er blevet overholdt.

Bruxelles, den 8. november 2007. Karen WILLIAMS

(1) EFT C 45 af 19.2.2002, s. 3.

(2) EUT C 210 af 1.9.2006, s. 2.